Diari Oficial de la Generalitat Valenciana


Sumari del DOGV 3983, del 20-04-2001 (2001/3303)

ORDRE de 15 de març de 2001, de la Conselleria de Cultura i Educació, per la qual es convoca concurs públic per a la concessió d'ajudes a la producció audiovisual.
-------------------------------------------------------------------------------------------------------------------------------------------------------------------

### Dades del document

Número de DOGV
:   3983

Data del DOGV
:   20-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3303


Data del document
:   15-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * suport econòmic
    * producció audiovisual
    * ajuda pública

ORDRE de 15 de març de 2001, de la Conselleria de Cultura i Educació, per la qual es convoca concurs públic per a la concessió d'ajudes a la producció audiovisual. [2001/3303]
  
A fi d'impulsar la creació d'obres audiovisuals a la Comunitat Valenciana, la Conselleria de Cultura i Educació, a través de l'Institut Valencià de Cinematografia Ricardo Muñoz Suay, establix entre els seus objectius principals el suport al sector audiovisual valencià amb la concessió d'ajudes a la producció. Per tot això, i fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoca concurs públic per a la concessió d'ajudes a la producció audiovisual a la Comunitat Valenciana, i s'aproven les bases per les quals es regiran les ajudes, que s'inclouen com a annex I en la present ordre.
  
Segon
  
L'import global màxim de les ajudes és de 417.241.583 PTA (1.202.024,21 euros), dels quals 04.096.558 PTA (150.253'03 euros) s'abonaran a càrrec de la línia SE804000 del capítol VII del pressupost de l'any 2001 de l'Institut Valencià de Cinematografia Ricardo Muñoz Suay, i els 144.096.823 PTA (1.051.771'18 euros) restants a càrrec del pressupost del 2002. El pagament de la segona anualitat queda subordinat a l'existència de crèdit adequat i suficient en els pressupostos de l'Institut Valencià de Cinematografia Ricardo Muñoz Suay, d'acord amb l'article 29 del Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura i Educació en el termini d'un mes a comptar des de l'endemà de la publicació de la present ordre.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present ordre.
  
València, 15 de març de 2001
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases reguladores de la convocatòria pública per a l'adjudicació d'ajudes a la producció audiovisual a la Comunitat Valenciana
  
1. Objecte de les ajudes
  
Les ajudes regulades per la present ordre tenen com a objecte el suport a la producció audiovisual a la Comunitat Valenciana.
  
2. Modalitats
  
La convocatòria inclou les ajudes a la producció de llargmetratges, curtmetratges, sèries i documentals.
  
3. Beneficiaris
  
Dins dels límits pressupostaris i d'acord amb les condicions i els criteris que s'establixen en estes bases, podran obtindre ajudes les empreses de producció inscrites en el Registre Administratiu d'Empreses Audiovisuals de la Comunitat Valenciana.
  
4. Sol·licituds. Requisits generals i normes de tramitació
  
4.1. El termini de presentació de les sol·licituds serà d'un mes a partir de l'endemà de la publicació d'esta ordre en el Diari Oficial de la Generalitat Valenciana. Si el termini acabara en dia inhàbil, en dissabte o en qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
4.2. Les sol·licituds hauran de formalitzar-se en el model d'instància (annex II), que es facilitarà a l'Institut Valencià de Cinematografia Ricardo Muñoz Suay i s'acompanyarà de la documentació següent:
  
a) La fotocòpia del DNI i NIF de la persona que actue com a representant de l'empresa, així com el document acreditatiu d'estar facultat per a exercir-ne la representació. CIF de l'empresa.
  
b) Dades bancàries, número de compte, agència i nom de l'entitat en què el sol·licitant desitja rebre l'ajuda en el cas que li siga concedida. És necessari que el titular del compte corrent siga l'empresa sol·licitant de la subvenció.
  
c) Declaració de les subvencions sol·licitades, percebudes o concedides i pendents de percepció d'altres administracions o institucions públiques i privades per a la mateixa finalitat, amb la justificació documental de l'import.
  
d) Acreditació en el moment que finalitze el termini de presentació de sol·licituds d'estar al corrent de les obligacions tributàries i davant de la Seguretat Social, segons el que disposa l'Ordre de 30 de maig de 1996 de la Conselleria d'Economia i Hisenda sobre la forma en què els beneficiaris han d'acreditar les subvencions i l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV de 21.06.96).
  
e) Acreditació de posseir els drets pertinents de propietat intel·lectual sobre el guió i, si n'hi ha, els d'opció sobre l'obra preexistent.
  
f) En el cas de coproduccions, haurà d'aportar-se una còpia compulsada del contracte de coproducció.
  
g) Huit exemplars del projecte format per:
  
1. Guió.
  
2. Sinopsi del guió (màxim 10 folis).
  
3. Historial professional de l'empresa productora.
  
4. Pressupost de la producció, segons el model que es facilitarà en l'Institut Valencià de Cinematografia Ricardo Muñoz Suay i en les direccions territorials de Cultura i Educació. En el cas dels curtmetratges, pressupost abreujat.
  
5. Pla de finançament raonat i degudament documentat a través de l'aportació, si n'hi ha, dels contractes o acords subscrits a l'efecte, amb especial referència a les aportacions, subvencions o ajudes sol·licitades i/o rebudes d'altres administracions o institucions públiques o privades.
  
6. Pla de comercialització de la producció.
  
7. Pla de treball en què s'indique el temps de rodatge, les dates i les localitzacions. Atés el caràcter biennal de la convocatòria, s'ha d'indicar si la subvenció se sol·licita per a l'exercici del 2001 o del 2001-2002.
  
8. Composició de l'equip artístic i tècnic.
  
9. Currículum del director i del guionista de la producció.
  
10. Empreses de serveis que participen en el projecte.
  
4.3. Tota la documentació requerida haurà de dirigir-se a l'Institut Valencià de Cinematografia Ricardo Muñoz Suay i presentar-se en el seu registre o podrà ser enviada per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas de presentar la documentació en un registre diferent del de l'Institut Valencià de Cinematografia Ricardo Muñoz Suay, haurà de comunicar-se a l'Institut per fax o telegrama a l'endemà.
  
4.4. Si la sol·licitud no inclou totes les dades exigides o hi falta documentació, s'instarà l'interessat perquè en el termini de deu dies corregisca els defectes, amb l'advertència que si no ho fa es considerarà que ha desistit de la seua petició, d'acord amb l'article 71.1 de la Llei 30/1992, de 26 de novembre, després d'haver dictat una resolució prèvia en els térmens previstos en l'article 42 de la llei mencionada.
  
4.5. L'Institut Valencià de Cinematografia Ricardo Muñoz Suay podrà sol·licitar a l'interessat la seua compareixença personal o l'aportació dels documents i de la informació que considere necessaris per a l'estudi del projecte per al qual sol·licita l'ajuda.
  
5. Característiques de les ajudes
  
En térmens generals, l'import de les ajudes regulades en la present ordre no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, excedisca el cost de l'activitat que ha de desplegar el beneficiari.
  
6. Criteris de valoració
  
Per a la valoració dels projectes, es tindran en compte els criteris següents:
  
- Viabilitat del projecte.
  
- Interés i qualitat del guió.
  
- Participació en la producció d'equips artístics i tècnics valencians.
  
- Utilització d'estudis de doblatge i empreses de serveis ubicats a la Comunitat Valenciana.
  
- Realització del rodatge de la producció a la Comunitat Valenciana, llevat que es justifique documentalment que, per necessitats del guió o de coproducció nacional o internacional, es requerixen d'altres localitzacions.
  
- També es valorarà que els projectes incorporen en règim de coproducció dos o més empreses.
  
7. Avaluació de les sol·licituds i resolució de les convocatòries
  
7.1. Per a la valoració de les sol·licituds es constituirà una comissió avaluadora nomenada per la subsecretària de Promoció Cultural. Actuarà com a presidenta la subsecretària de Promoció Cultural; com a vicepresident el director de l'Institut Valencià de Cinematografia Ricardo Muñoz Suay, i com a secretari un funcionari. Es nomenaran sis vocals: dos representants de l'administració, dos proposats per la Direcció General de RTVV i dos més proposats per la FEVA (Federació Valenciana de l'Audiovisual).
  
La comissió avaluadora té facultats per a realitzar, a través dels seus membres, totes les comprovacions que considere necessàries per a l'adequada avaluació dels projectes presentats.
  
7.2. Vist l'informe de la comissió avaluadora, la subsecretària de Promoció Cultural elevarà la proposta al conseller de Cultura i Educació, i president del Consell Rector de l'Institut Valencià de Cinematografia Ricardo Muñoz Suay, qui resoldrà l'adjudicació i l'import de les ajudes, així com la seua distribució per anualitats.
  
La resolució haurà de ser dictada en el termini màxim de tres mesos a partir de l'acabament del termini de presentació de sol·licituds. En el cas que la convocatòria no és resolta en el termini establit anteriorment, es considerarien desestimades totes les sol·licituds.
  
7.3. En el cas que algun beneficiari no procedira a l'acceptació de l'ajuda concedida, es produïra alguna renúncia o es revocara alguna subvenció, podrà disposar-se de la quantitat resultant a través d'un nou informe de la Comissió Avaluadora, vist el qual la subsecretària de Promoció Cultural elevarà una nova proposta al conseller de Cultura i Educació, i president del Consell Rector de l'Institut Valencià de Cinematografia Ricardo Muñoz Suay, que resoldrà incrementant la quantitat concedida a algun dels beneficiaris o incloent-ne d'altres inicialment exclosos.
  
8. Acceptació de les subvencions
  
Una vegada concedida la subvenció, el beneficiari haurà de manifestar-ne l'acceptació per escrit en un termini no superior a un mes a partir de la recepció de la notificació de la concessió de l'ajuda (annex III). Una volta transcorregut el termini indicat sense rebre'n l'acceptació expressa, es declararà que el beneficiari ha perdut el dret a la subvenció concedida.
  
En els casos que la subvenció siga biennal, a més de l'acceptació, el beneficiari presentarà un justificant dels Serveis Territorials de la Conselleria d'Economia, Hisenda i Ocupació d'haver constituït un aval o d'haver contractat una assegurança de caució per l'import de la subvenció assignat l'any 2001, en els dos casos en la forma i les condicions indicades en el Reial Decret 309/96, d'1 de març. Sense este requisit la subvenció es considerarà no acceptada, amb els efectes indicats.
  
9. Obligacions dels beneficiaris
  
9.1. Complir les obligacions de caràcter general establides en l'article 47 del Text Refós de la Llei d'Hisenda Pública de la Generalitat Valenciana per als beneficiaris de subvencions a càrrec dels pressupostos de la Generalitat.
  
9.2. Finalitzar l'activitat objecte de la subvenció durant l'any que s'especifique en el pla de treball corresponent, i acreditar el cost de la producció, o de la participació en el cas de coproducció, a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes.
  
En els casos en què el cost de la producció reconegut a través de l'auditoria siga inferior en més d'un 10% al presentat en el pressupost de la sol·licitud, s'aplicarà una reducció de la subvenció proporcional a la disminució.
  
9.3. Comunicar a l'Institut Valencià de Cinematografia Ricardo Muñoz Suay qualsevol eventualitat o modificació que puga afectar el desplegament de l'objecte de la subvenció.
  
9.4. Comunicar a l'Institut Valencià de Cinematografia Ricardo Muñoz Suay les subvencions rebudes per a la mateixa finalitat, procedents de qualsevol administració o ens públics.
  
9.5. Fer constar en els títols de crèdit de la producció audiovisual i en la seua publicitat i propaganda la col·laboració de la Generalitat Valenciana amb un logotip que es facilitarà a l'Institut Valencià de Cinematografia Ricardo Muñoz Suay.
  
9.6. Depositar una còpia de la producció subvencionada en format i versió original i en perfectes condicions a l'Institut Valencià de Cinematografia Ricardo Muñoz Suay per al compliment de les seues finalitats. La còpia serà considerada de conservació, i l'Institut Valencià de Cinematografia Ricardo Muñoz Suay se'n reservarà l'ús. Així mateix, es depositarà una còpia de la producció en suport magnètic Betacam digital amb les dos llengües oficials de la Comunitat Valenciana. També es presentaran dos còpies en VHS i material gràfic de promoció de la producció subvencionada.
  
10. Justificació de la despesa
  
10.1. Els beneficiaris que hagen de justificar la totalitat de la subvenció dins de l'exercici econòmic de l'any 2001, hauran de complir les obligacions establides en el punt 9 del present annex i presentar fins al 30 de novembre de 2001:
  
a) Acreditació del cost de la producció, o de la participació en el cas de coproducció, exclusivament a través d'un informe especial d'auditoria de revisió del cost de la producció realitzat per auditors inscrits en el Registre Oficial d'Auditors de Comptes. L'estat del cost de la producció, així com la justificació de les seues partides integrants en el cas de llargmetratges i sèries, es regiran pel que disposa sobre llargmetratges la Resolució de 5 d'abril de 1999 (BOE 101/99), dictada per l'Institut de Cinematografia i de les Arts Audiovisuals, i pel que establix sobre el tema la present ordre.
  
b) Justificant de l'Institut Valencià de Cinematografia Ricardo Muñoz Suay d'haver depositat les còpies indicades en la base 9.6 d'este annex.
  
c) Declaració actualitzada sobre subvencions sol·licitades, percebudes o concedides i pendents de percepció d'altres administracions o institucions públiques o privades per a la mateixa finalitat en què se'n justifique documentalment l'import, o bé declaració que la informació sobre subvencions facilitada en la sol·licitud no ha variat des de la data de la presentació.
  
d) Autorització a la Generalitat Valenciana per a la utilització de la producció en les activitats relacionades amb la política de promoció de l'audiovisual valencià (annex IV).
  
10.2. Les empreses beneficiàries que tinguen un pla de treball biennal hauran de:
  
a) Abans del 30 de novembre de 2001, aportar una auditoria en què es justifiquen les despeses realitzades durant l'any 2001 per un import, com a mínim, igual a la part de la subvenció fixada per a l'anualitat.
  
b) Abans del 30 de novembre del 2002, complir les obligacions establides en la base 9 del present annex i presentar tota la documentació especificada en els punts 10.1.a, b, c i d.
  
10.3. Tota la documentació justificativa haurà de dirigir-se a l'Institut Valencià de Cinematografia Ricardo Muñoz Suay.
  
10.4. En el cas que els justificants no siguen documents originals, s'acceptaran fotocòpies compulsades pel funcionari habilitat a l'efecte.
  
10.5. Els crèdits pressupostaris destinats a la present convocatòria, i disposats i no pagats per falta de justificació o perquè la justificació és insuficient o incorrecta, podran ser anul·lats quan concloga l'exercici, i el beneficiari perdrà el dret a percebre la subvenció assignada a l'anualitat.
  
10.6. Els justificants que s'aporten hauran de referir-se a les despeses realitzades a partir de l'1 de gener de 2001.
  
10.7. S'autoritza els beneficiaris d'estes ajudes a finalitzar l'objecte de l'ajuda de manera anticipada a la periodificació en anualitats prevista per la resolució de concessió d'esta convocatòria.
  
10.8 La falta de justificació de les despeses i del compliment del que s'ha convingut en el termini establit determinarà la pèrdua del dret al cobrament de l'ajuda concedida.
  
11. Pagament de les ajudes
  
11.1 El pagament de la subvenció concedida es farà efectiu després de l'aportació per part del beneficiari de la documentació requerida en els punts 10.1 i 10.2.
  
11.2. Es podrà avançar el cobrament de fins al 15% de la quantitat subvencionada a càrrec del pressupost de l'any 2001 presentant prèviament un aval bancari o una assegurança de caució per l'import indicat, el qual es depositarà a la Conselleria d'Economia i Hisenda. L'aval serà tornat una vegada s'haja presentat la documentació justificativa i s'hagen complit les altres obligacions establides.
  
12. Reintegrament de les quantitats percebudes
  
La concurrència de qualsevol dels supòsits previstos en l'article 47.9 del Text Refós de la Llei d'Hisenda Pública de la Generalitat Valenciana, així com l'incompliment de les obligacions establides en les bases d'esta convocatòria, seran causa de revocació de la subvenció i obligaran, si s'escau, a la devolució de les quantitats percebudes. Els beneficiaris de les subvencions als quals se'ls revoque l'ajuda per l'incompliment d'alguna de les obligacions previstes en les presents bases, no podran concórrer a la convocatòria del pròxim exercici.
  
13. Retirada de documentació
  
Transcorregut un mes des de la recepció de la notificació de la resolució de les ajudes, els interessats podran retirar quatre exemplars de la documentació presentada sobre el projecte a l'Institut Valencià de Cinematografia Ricardo Muñoz Suay. Una volta transcorreguts tres mesos sense que els hagen arreplegat, la Conselleria considerarà que els productors n'autoritzen la destrucció.